กรมศิลปากร เชิญชมนิทรรศการพิเศษ จิ๋นซีฮ่องเต้ ที่รวบรวมโบราณวัตถุชิ้นสำคัญอายุกว่า 2,700 ปี
กรมศิลปากร เชิญชมนิทรรศการพิเศษ จิ๋นซีฮ่องเต้ ที่รวบรวมโบราณวัตถุชิ้นสำคัญอายุกว่า 2,700 ปี นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวถึงนิทรรศการพิเศษ จิ๋นซีฮ่องเต้ ว่า เป็นความร่วมมือระหว่างรัฐบาลไทยกับรัฐบาลสาธารณรัฐประชาชนจีน มาจัดแสดงที่ประเทศไทย กรมศิลปากร กระทรวงวัฒนธรรม จึงขอเชิญคนไทยทุกคนร่วมชมนิทรรศการพิเศษ จิ๋นซีฮ่องเต้ : จักรพรรดิองค์แรกของแผ่นดินจีนกับกองทัพทหารดินเผา ถือเป็นครั้งแรกในประเทศไทย ที่รวบรวมโบราณวัตถุชิ้นสำคัญอายุกว่า 2,700 ปี จัดแสดงระหว่างวันที่ 15 กันยายน – 15 ธันวาคม 2562 ณ พระที่นั่งศิวโมกขพิมาน พิพิธภัณฑสถานแห่งชาติ พระนคร เพื่อให้คนไทยสัมผัสถึงความยิ่งใหญ่ของจิ๋นซีฮ่องเต้ จักรพรรดิองค์แรกของแผ่นดินจีน ผู้รวบรวมอำนาจให้จีนเป็นปึกแผ่นหนึ่งเดียวกันเมื่อ 2,000 ปีมาแล้ว รวมทั้งเพื่อกระชับความสัมพันธ์อันดีต่อกันระหว่างสาธารณรัฐประชาชนจีนและราชอาณาจักรไทยให้แน่นแฟ้นยิ่งขึ้นโดยนิทรรศการจะมีพิธีเปิดในวันที่ 15 กันยายน 2562 เวลา 17.00 น. และเปิดให้ประชาชนเข้าชมเป็นพิเศษในวันจันทร์ที่ 16 และวันอังคารที่ 17 กันยายน 2562 จากนั้นจะเปิดให้เข้าชมทุกวันพุธ – อาทิตย์ จนถึงวันที่ 15 ธันวาคม 2562 เวลา 09.00 น.– 16.00 น. (ปิดวันจันทร์ – อังคาร และวันหยุดนักขัตฤกษ์) ค่าธรรมเนียมเข้าชม คนไทย 30 บาท ชาวต่างชาติ 200 บาท สอบถามเพิ่มเติมได้ที่ พิพิธภัณฑสถานแห่งชาติ พระนคร โทร. 0 2224 1333 และ 0 2224 1402